Kompilačný album

Kompilačný album je zvukový nosič (hudobný, alebo s hovoreným slovom), ktorý obsahuje nahrávky jedného, alebo viacerých umelcov vybraných z viacerých zdrojov (ako sú štúdiové albumy, koncertné nahrávky, single, demonahrávky a iné výbery). Nahrávky majú spoločnú charakteristiku ako napríklad ich úspešnosť, zdroj, žáner, či iné spoločné témy. Keď je interpretom jeden umelec spravidla ide o retrospektívny charakter kompilačného albumu.

Hlavné typy kompilačných albumov 
 „Greatest Hits“, „Best Of“, alebo niektoré z tzv. „Gold“ jedného umelca.
 Kompilácia skladieb z „B“ strán singlov, alebo skladieb, ktoré nevyšli na albumoch, ako sú niektoré sólové single, nahrávky z rádií, prípadne iné verzie nahrávok známych skladieb.
 Boxované sady zbierok viacerých vydaných albumov, prípadne celej diskografie skupiny, či žánru so sprievodnými textami, či obrázkami v špeciálnych prebaloch.
 Kompilácia nahrávok od viacerých umelcov na určitú tému: Vianočné piesne, piesne o láske, nahrávky, ktoré sú zamerané na určitý hudobný nástroj (saxofón, klavír...), a iné.
 Žánrovo príbuzné kompilácie nahrávok (džez, rock, synthpop...), ktoré sa môžu viazať na určité obdobie (rok, desaťročie, doba...).
 Kompilácia hitov viacerých umelcov. Od začiatku sedemdesiatych rokov je to jeden z komerčne najúspešnejších spôsobov predaja populárnych hitov.
 Prezentačné (promo) kompilácie. Cenovo čo najviac dostupné hudobné nosiče, ktorých hlavnou úlohou je na potencionálnom trhu predstaviť prierez umelcovou tvorbou.
 Kompilácie súkromných nahrávok, ktoré slúžia na prezentáciu umelca pre hudobné vydavateľstvá, prípadne na benefičné neziskové akcie.
 Komerčné kompilácie nahrávok, ktoré sú určené ako prezentácia v hudobnom priemysle v komunikácii s hudobnými redakciami, či režisérmi v médiách (TV, film, video, počítačové hry, dabing, rozhlas...).
 Kompilácie nahrávok (zvukov, inštrumentálnych zvukov, hlasov...) pre hudobné slučky používané pri výrobe finálnych skladieb v rozličných žánroch od reggae, dancehall, cez rôzne súčasné prúdy populárnej hudby.

Zdroj 

Hudobné albumy
Zvukové nosiče